Марко Ганчев
Студена тръпка

chitanka.info

Не знам дали били са дръзки

фашистките войници в бой.

Ала през март под водни пръски

безспорно всеки бе герой.

В училищния двор с чешмяна

вода се къпеха без страх.

Не те под ледената пяна

потръпваха, а тя по тях.

Не можеха да чакат топли

води до месец август чак,

не знаейки в окоп ли, в гроб ли

ще бъде следният бивак.

А може би не бе студена

водата, а бе топлота

за тях, макар през март, сравнена

с диханието на смъртта.

Или на службата товарът

от туй им ставаше по-лек?

Не зная. Знам едно — че звярът,

когато бе гол, бе човек.

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.